Иван Вазов
„Ще ви строшим зъбите“

chitanka.info

„Ще ви строшим зъбите!“[1] —

Спалайкович крещеше,

кога ни над главите

румънски меч лъщеше.

„Щом ви изровим гроба! —

наследникът извика, —

в самата ви утроба

ще си забием щика!“

„Две царства на Балкана —

крал Петьр гневно рече —

не могат днес остана:

ний мощ — вий прах сте вече!“

Ний слушахме в мълчанье

и гълтахме сълзи си.

Ужасний гняв, страданье

задушвахме в гърди си —

в триумфите въздържни

и в мъките — такива…

Течаха дните тъжни

в скръб горда, мълчалива.

Без шум, с лица унили

лечехме рани тежки

и сбирахме ний сили

титански в гърди жежки…

И при закрити двери

светата воля божа

ний чакахме с доверье

във правдата и ножа.

И чакахме под звука

на хулите, позора

кога ще да почука

часът за отговора.

И чухте, о душмани

безжалостни, злоради,

на вашите закани

какъв ответ се даде!

Януари 1916 г.

[1] Текстуални думи на Спалайковича, сръбский представител при подписването Букурещкия договор, казани на нашите делегати в заседанието. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.